'n Mens wil glo dat dit bona fide en waar is en dat hier 'n ontsaglike internasionale deurbraak vir die beste besig is om te gebeur. Tog is daar 'n mate van positiewe skeptisisme.
Drie aspekte wat ons meen in ag gehou moet word, is, eerstens, dat Noord-Korea basies 'n leë dop is wat met ongelooflike geweldsmag in stand gehou word. As sulks is dit onvolhoubaar en besef Jong-un en sy kliek dit ook en daarom eerder 'n eerbare uitweg soek.
Tweedens, om die kunsmatige, bankrot ekonomie van Noord-Korea te red, sou dit verkieslik wees om dit aan te sluit by die hoogs suksesvolle en florerende ekonomie van Suid-Korea en by die res van die wêreld. Pasop egter, dat Jong-un nie werklik sy kernwapens en militêre gevaar opsê nie en net kyk dat hy sy ekonomie 'n tweede asem gee.